LXX.  Bulla pro abbatia Classensi S. Apollinaris.   (Anno 1144, Nov. 29.) [  Annal. Camaldul.,  III, 411.]
Author: Lucius II

LUCIUS episcopus, servus servorum Dei, dilectis filiis HENRICO abbati monasterii Sancti Apollinaris in Classe ejusque fratribus tam praesentibus quam futuris regularem vitam professis, in perpetuum.

Ad hoc universalis Ecclesiae cura nobis a provisore omnium bonorum Deo commissa est, ut religiosas diligamus personas, et beneplacentem Deo religionem studeamus modis omnibus propagare. Nec enim Deo gratus aliquando apostolicus impenditur famulatus, nisi ex charitatis radice procedens a puritate religionis fuerit conservatus. Oportet igitur omnes Christianae fidei amatores religionem diligere, et loca venerabilia cum ipsis personis divino servitio mancipatis attentius confovere, ut nullis pravorum hominum inquietentur molestiis, vel importunis angariis fatigentur. Eapropter, dilecte in Domini fili Henrice abbas, tuis justis postulationibus clementer annuimus, et praefatum monasterium, cui, Deo auctore, praeesse dignosceris, sub beati Petri et nostra protectione suscipimus et praesentis scripti privilegio communimus; statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant: in quibus haec propriis duximus exprimenda vocabulis: in Marchia cellas quinque, quarum una est aedificata in honore Sanctae Mariae cum castro ibi fundato, quod nominatur Frasta, cum capellis, villis et omnibus sibi pertinentibus; alia in honore Sancti Martini similiter cum castro sibi subjacente cum capellis, villis et omnibus sibi pertinentibus; tertia in honore Sancti Apollinaris in Rotundo cum omnibus ad se pertinentibus; quarta in honore Sancti Viti cum omnibus sibi adjacentibus. Item duobus castris et insula quae vocatur Collese cum capellis, villis et omnibus sibi pertinentibus. In civitate Fanense ecclesia Sancti Apollinaris cum omnibus ad eam pertinentibus. In comitatu Senegalliae ecclesia Sanctae Mariae in Scot cum pertinentiis suis. Quidquid etiam habetis in comitatu Firmano, Pesariensi, Ariminensi, Ravennati, Faventino, Corneliensi, Populiensi, Liviensi, Sarsenatae, Feretrano, Eugubino cum rebus et possessionibus suis. . . . quemadmodum a praedecessoribus nostris Romanis pontificibus statutum est, et scriptis eorum firmatum, solidum auri nobis nostrisque successoribus annis singulis censualiter persolvetis. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare; sed omnia integra conserventur eorum, pro quorum sustentatione et gubernatione concessa sunt, usibus omnimodis profutura. Si quis igitur hanc nostrae constitutionis paginam sciens, contra eam temere venire tentaverit, secundo tertiove commonitus, si non satisfactione congrua emendaverit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri alienus fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. OSTENDE NOBIS, DOMINE, MISERICORDIAM TUAM. Ego Lucius Catholicae Ecclesiae episcopus ss. Ego . . . . . Ego Petrus Albanensis episcopus ss. Ego Gregorius presbyter cardinalis tituli Calixti ss. Ego Rainerius presbyter cardinalis tit. Sanctae Priscae ss. Ego Nicolaus presbyter cardinalis tit. Sancti Cyriaci ss. Ego Hugo Sanctae Romanae Ecclesiae presbyter tit. Sancti Laurentii in Lucina ss. Ego Astaldus diaconus cardinalis Sancti Eustachii Ego Julius presbyter cardinalis tit. Sancti Marcelli ss. Ego Ubaldus presbyter cardinalis tit. Sanctae Crucis in Jerusalem ss. Ego Gregorius diaconus card. Sanctorum Sergii et Bacchi ss. Ego Guido diaconus card. Sanctorum Cosmae et Damiani ss. Ego Guido in Romana Ecclesia altaris. . . . . . . . . . . . . . . . . . Ego Petrus diaconus card. Sanctae Mariae in Porticu ss. Ego Rodulfus diaconus card. Sanctae Luciae in Septa Solis ss. ss. Ego Joannes diaconus cardinalis Sanctae Mariae Novae ss. Ego Berardus diaconus cardinalis Sanctae Romanae Ecclesiae ss. Datum Laterani per manum Brunonis, sanctae Romanae Ecclesiae subdiaconi, III Kalend. Decembris, indictione VIII, Incarnationis Dominicae anno 1144, pontificatus vero domni Lucii II papae anno primo. Exemplata anno 1294 a Villielmo Marcho et Brancha notariis Foroliviensibus.